LTX เตรียมลงทุน 13.50 ลบ. ในบริษัท “โทเร ไฮบริด คอร์ด”
LTX เตรียมลงทุน 13.50 ลบ. เข้าถือหุ้น 9% ในบริษัท “โทเร ไฮบริด คอร์ด” ทำธุรกิจผลิตเส้นด้ายเคลือบเสริมความแข็งแรงให้กับยางรถยนต์
24 มิ.ย. 2559

บริษัท ลัคกี้เท็คซ์ (ไทย) จำกัด (มหาชน) หรือ LTX ระบุว่า ที่ประชุมคณะกรรมการบริษัทเมื่อวานนี้ (23 มิ.ย.) อนุมัติการลงทุนโดยการถือหุ้นในสัดส่วน 9% ในบริษัทที่จัดตั้งใหม่ในไทยภายใต้ชื่อ บริษัท โทเร ไฮบริด คอร์ด (ประเทศไทย) จำกัด หรือ THCT เป็นเงินลงทุนทั้งสิ้น 13.5 ล้านบาท ซึ่งบริษัทจะใช้กำไรสะสมเป็นแหล่งเงินทุนในการซื้อหุ้น โดยวางแผนจะเริ่มลงทุนในปีนี้
สำหรับบริษัท โทเร ไฮบริด คอร์ด (ประเทศไทย) จำกัด มีทุนจดทะเบียน 150 ล้านบาท ประกอบธุรกิจผลิตเส้นด้ายเคลือบเสริมความแข็งแรงให้กับยางรถยนต์ Single End Cord (เส้นด้ายเสริมความแข็งแรงให้กับยางที่ใช้ในอุปกรณ์เครื่องกลต่าง ๆ) และ Bulk Pile Yarn (สำหรับผลิตพรมใช้ในบ้าน สำนักงาน และรถยนต์) ผลิตภัณฑ์ส่วนใหญ่ของ THCT ยังนำไปใช้ในการผลิตท่อยางเบรค ท่อยางในเครื่องปรับอากาศ ท่อยางของหม้อน้ำรถยนต์ ท่อยางในระบบพวงมาลัยพาวเวอร์
ทั้งนี้ ผู้ถือหุ้นใหญ่ THCT คือบริษัท โทเร ไฮบริด คอร์ด อิงค์ จำนวน 90% ซึ่งบริษัทคาดว่าการร่วมมือทางธุรกิจในครั้งนี้จะก่อให้เกิดผลประโยชน์แก่ผู้ร่วมลงทุนทุกฝ่าย ทั้งในด้านการสนับสนุนทางธุรกิจ การพัฒนาธุรกิจการค้าใหม่ การขยายการผลิต ตลอดจนการแลกเปลี่ยนองค์ความรู้และเทคโนโลยี